Kat vanjaar dalk Nieu-Seelander van die Jaar(Foto: Twitter) Dis Mittens teen die res. ŉ Onverskrokke kat van Wellington in Nieu-Seeland is benoem vir die land se gesogte toekenning as Nieu-Seelander van die Jaar. Mittens, ŉ Turkse angorakat, is glo in 2018 by ŉ polisiestasie in die hoofstad aangedra deur inwoners wat gevrees het hy het verdwaal. Die Evening Standard berig ná talle ontmoetings met die kat het die land se vereniging vir die voorkoming van dierewreedheid ŉ Facebook-blad begin om mense te verseker Mittens is nie ŉ verlore siel nie, net ŉ kat met ŉ voorliefde vir avontuur. Die Facebook-blad het reeds 57 000 volgelinge wat die kat se daaglikse bedrywighede volg. I finally saw The Cat. A cold chill went down my spine when I looked into his weirdly human-like face. Pray for me. pic.twitter.com/soV95IYPlQ — Chamfy (@chamfy) August 13, 2020 Verlede jaar is Mittens boonop met vryheid van die stad vereer. Ander plaaslike helde wat vir die toekennings benoem is, sluit in die eerste minister, Jacinda Ardern, haar spreekwoordelike “span van vyf miljoen” wat by die afsonderingsregulasies tydens die Covid-19-pandemie gehou het, asook die land se direkteur-generaal van gesondheid, dr. Ashley Bloomfield. Voormalige wenners van die toekennings sluit in die voormalige All Blacks-kaptein Richie McCaw, die akteur en regisseur Taika Waititi en die komediant en geestesgesondheidsaktivis Mike King. Evening Standard berig die toekenning is weliswaar nog nooit deur ŉ kat gewen nie.